text: Vrede mod frivillige 
  21 februar 2015 kl. 13.01
  Frivillige, der arbejder med syriske flygtninge, mødes med skepsis, negative kommentarer og sågar trusler. Det skriver dr.dk lørdag.
  Martin Zeissler fra Nordborg på Als er manden bag et frivilligt integrationsnetværk, hvis formål er at integrere syriske flygtninge i nærområdet.
  Og det er ifølge Martin Zeissler langt fra alle, der synes godt om den idé.
  - Dem, som er positivt stillet over for det, jeg laver, hører jeg ikke fra. Så det, jeg møder i dagligdagen, er de negative kommentarer, siger han.
  Og en enkelt gang er det sågar blevet til trusler på Facebook.
  - Martin, gem dig! Du er i fare. Eller slip arbejdet med syrerne, skrev han til mig, siger Martin Zeissler til DR Syd.
  Men det er ikke kun de frivillige ildsjæle, der oplever skepsis over for deres arbejde med flygtninge.
  Nogle af de ansatte på landets asylcentre må også stå på mål for fordomme, lyder det fra centerleder Ninna Svendsen fra Jammerbugt Kommune, der i praksis fungerer som driftskommune for flere af de jyske asylcentre.
  - Hvorfor gider I at arbejde med dem? De er jo alligevel bare på bistandshjælp. Og de stjæler alle sammen. Det er de fordomme, vi møder, siger hun.
  